Kuigi novembris on Soomes olnud erakordselt mahe ilm, ootab järgmisel nädalal ees suur muutus. Nädala keskpaigaks külmeneb ilm Foreca ajaveebi andmeil kuni kümne kraadi võrra.
Soome lõuna- ja lääneosas on nädala algul 5–10 kraadi sooja. Idaosas ja Oulu piirkonnas on esmaspäeval sooja 0–5, Lapimaal 0–5 kraadi. Lapimaal võib öösel kohati olla 10–20 miinuskraadi, vahendab Iltalehti.
Nädala jooksul võivad olla külmakraadid isegi Soome lõunaosas. See tähendab, et ilm on üle viie kraadi külmem kui sel ajal tavaliselt.
Esmaspäeva õhtul on Pohjanmaal ja Oulu piirkonnas oodata vihma ja lund.
Esmaspäeva ööl vastu teisipäeva kandub sadu üle Soome kagusse. Riigi lõuna- ja keskosas tuleb sadu peamiselt vihmana. Põhja-Karjalas, Kainuus ja Oulu piirkonnas sajab ka lörtsi või lund.
Teisipäeval on lõuna- ja edelarannikul veel tubli viis plusskraadi, kuigi ilm läheb külmemaks.
Kolmapäeval on Põhja-Lapimaal kümne kraadi ringis külma. Mujal põhja pool on külma 0–5 kraadi. Lõuna pool on paar plusskraadi.
Neljapäeval ja reedel on riigi lõuna- ja keskosas õhutemperatuur nullilähedane või päeval isegi miinuskraadid. Öökülmad lähevad hullemaks. Soome lõunaosas on öösel kohati 5–10, Põhja-Lapimaal kohati üle 20 miinuskraadi.
Praeguse prognoosi põhjal muutub nädala lõpuks ilm selgemaks ning nädalavahetus tuleb ilmselt sajuta ning külm.